CELEX: 32022D0714
Language: bg
Date: 2022-05-05 00:00:00
Title: Решение за изпълнение (ЕС) 2022/714 на Комисията от 5 май 2022 година за предоставяне на дерогация, с която се разрешава на Белгия, България, Кипър, Литва, Нидерландия и Финландия да използват средства, различни от средствата за електронна обработка на данни, за обмена и съхранението на информация за системата за контрол на вноса 2 във връзка със стоките в пощенски пратки (нотифицирано под номер С(2022) 2760) (само текстовете на български, гръцки, френски, литовски, нидерландски, фински и шведски език са автентични) (текст от значение за ЕИП)

10.5.2022   
               
               
                  BG
               
               
                  Официален вестник на Европейския съюз
               
               
                  L 133/28
               
            
         РЕШЕНИЕ ЗА ИЗПЪЛНЕНИЕ (ЕС) 2022/714 НА КОМИСИЯТА
         от 5 май 2022 година
         за предоставяне на дерогация, с която се разрешава на Белгия, България, Кипър, Литва, Нидерландия и Финландия да използват средства, различни от средствата за електронна обработка на данни, за обмена и съхранението на информация за системата за контрол на вноса 2 във връзка със стоките в пощенски пратки
         
            
               (нотифицирано под номер С(2022) 2760)
            
         
         (само текстовете на български, гръцки, френски, литовски, нидерландски, фински и шведски език са автентични)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 6, параграф 4 във връзка с член 8, параграф 2 от него,
         след като се консултира с Комитета по Митническия кодекс,
         като има предвид, че:
         
                     (1)
                  
                  
                     С член 6, параграф 1 от Регламент (ЕС) № 952/2013 се изисква всеки обмен на информация между митническите органи и между икономическите оператори и митническите органи, както и съхранението на тази информация съгласно митническото законодателство, да се извършва посредством използването на средства за електронна обработка на данни.
                  
               
                     (2)
                  
                  
                     В член 6, параграф 4 от Регламент (ЕС) № 952/2013 се предвижда възможността в изключителни случаи да се приемат решения, с които на една или повече държави членки да се разрешава дерогация от задължението за използване на средства за електронна обработка на данни за обмена и съхранението на информация, ако тази дерогация се обосновава от специфичното положение на поискалата я държава членка и се предоставя за определен период от време.
                  
               
                     (3)
                  
                  
                     С Решение за изпълнение (ЕС) 2019/2151 на Комисията (2) се създава работната програма относно разработването и въвеждането на електронните системи, предвидени в Митническия кодекс на Съюза („работната програма“). В работната програма са изброени електронните системи, които трябва да бъдат разработени, и датите, на които се предвижда тези системи да влязат в експлоатация. В работната програма се определят изпълнението и датите на въвеждане на системата за контрол на вноса 2 (СКВ2) в съответствие с член 6, параграф 1 и членове 16, 46, 47 и 127—132 от Регламент (ЕС) № 952/2013.
                  
               
                     (4)
                  
                  
                     В съответствие с работната програма държавите членки трябваше да бъдат готови да въведат СКВ2 от 15 март 2021 г., за да събират обобщените декларации за въвеждане от пощенските оператори и предприятията за куриерски услуги за превозваните с въздушен транспорт стоки, а до 1 октомври 2021 г. — да предоставят на икономическите оператори възможността да се свържат към системата и да подават обобщените декларации за въвеждане чрез нея.
                  
               
                     (5)
                  
                  
                     В съответствие с член 127 от Регламент (ЕС) № 952/2013 и член 183, параграф 1, буква в) от Регламент за изпълнение (ЕС) 2015/2447 на Комисията (3) установените в Съюза пощенски оператори трябва от 1 октомври 2021 г. да подават обобщените декларации за въвеждане чрез СКВ2.
                  
               
                     (6)
                  
                  
                     Пощенските оператори в Съюза, които получават пощенски пратки от установени извън Съюза пощенски оператори, зависят от тези оператори за своевременното събиране и обмен на предварителни електронни данни, за да изпълнят задълженията си по Регламент за изпълнение (ЕС) 2015/2447. Пощенските оператори от някои трети държави обаче все още нямат техническа готовност да изпълнят изискванията за събиране и международен обмен на предварителни електронни данни, които изисквания се прилагат за тях по силата на Всемирната пощенска конвенция. Поради това те все още не успяват изцяло или частично да обхванат електронните данни и съответно не ги предават на установените в Съюза пощенски оператори. Друг възможен вариант за пощенските оператори в Съюза е повторно използване на събраните за целите на митническата декларация данни, които да предават към СКВ2 чрез автоматизиран процес. Не всички пощенски оператори в Съюза обаче са установили такъв автоматизиран процес за повторно използване.
                  
               
                     (7)
                  
                  
                     Поради това че не получават предварителни електронни данни — т.е. информацията в декларацията преди пристигане или преди натоварване, която обикновено се съдържа в митническия формуляр — от някои установени в трети държави пощенски оператори, установените в Съюза пощенски оператори трябва ръчно да въвеждат данните в СКВ2 в момента на физическото пристигане на пощенските пратки, в случаите, когато не са установили автоматизиран процес за повторно използване и предаване към СКВ2 на събраните за целите на митническата декларация данни, в съответствие с член 139, параграф 5 от Регламент (ЕС) № 952/2013. Когато този ръчен процес засяга голям дял от пощенските пратки, той може да причини значителни смущения в международната верига за пощенски доставки.
                  
               
                     (8)
                  
                  
                     Въпреки задължението данните за обобщената декларация за въвеждане за всички пощенски пратки да бъдат подавани от 1 октомври 2021 г. по електронен път, според информацията, получена от митническите органи на Белгия, България, Кипър, Литва, Нидерландия и Финландия, обемът на пощенските пратки, за които липсват предварителни електронни данни, необходими за подаването чрез СКВ2 на обобщените декларации за въвеждане в тези държави членки, надвишава 15 % от общия брой пощенски пратки, получени през месеца, предхождащ началната дата на прилагане на настоящото решение. Това създава смущения и затруднения в потока пристигащи по пощата стоки в тези държави членки въпреки продължаващите им усилия да спазват правните задължения по отношение на електронния обмен на свързаните със СКВ2 данни.
                  
               
                     (9)
                  
                  
                     Тези извънредни обстоятелства, причинени от липсата на техническа готовност на системите на пощенските оператори извън Съюза, обосновават исканията за дерогация в съответствие с Регламент (ЕС) № 952/2013, които бяха подадени от България, Кипър и Литва на 21 декември 2021 г., от Нидерландия на 23 декември 2021 г., от Белгия на 5 януари 2022 г. и от Финландия на 14 януари 2022 г. С тези дерогации следва временно да се позволи на посочените държави членки да използват средства, различни от средствата за електронна обработка на данни, за обмена и съхранението на информация във връзка със стоките в пощенски пратки, за които пощенските оператори извън Съюза не предават на пощенските оператори от Съюза предварителни електронни данни и за които пощенските оператори от Съюза не могат да използват повторно данните за митническите декларации за подаване чрез СКВ2 на обобщените декларации за въвеждане.
                  
               
                     (10)
                  
                  
                     При изпълнението на настоящото решение митническите органи на Белгия, България, Кипър, Литва, Нидерландия и Финландия ще трябва в срок от един месец от уведомлението за решението да уведомят Комисията за постигнатия от съответните им пощенски оператори напредък по отношение на предоставянето чрез СКВ2 на данните за обобщените декларации за въвеждане за пощенските пратки.
                  
               
                     (11)
                  
                  
                     Тъй като задължението за подаване по електронен път на данните за обобщената декларация за въвеждане за всички пощенски пратки започна да поражда действие на 1 октомври 2021 г., настоящото решение следва да се прилага с обратна сила от посочената дата до 30 юни 2022 г.,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от член 6, параграф 1 от Регламент (ЕС) № 952/2013 митническите органи на Белгия, България, Кипър, Литва, Нидерландия и Финландия могат да разрешат на своите пощенски оператори да подават обобщените декларации за въвеждане за стоките в пощенски пратки чрез средства за обмен и съхранение на информация, различни от средствата за електронна обработка на данни, при условие че е изпълнено всяко едно от следните условия:
            
                        а)
                     
                     
                        за тези стоки не са предавани предварителни електронни данни от пощенски оператор, който е установен извън митническата територия на Съюза и предоставя международни услуги по смисъла на Всемирната пощенска конвенция;
                     
                  
                        б)
                     
                     
                        обемът на съответните пощенски пратки надвишава 15 % от общия брой пощенски пратки, получени през месеца, предхождащ началната дата на прилагане на настоящото решение;
                     
                  
                        в)
                     
                     
                        когато съответната държава членка разреши използването на средства, различни от средствата за електронна обработка на данни, както е предвидено по-горе — националният пощенски оператор все още не разполага с технически капацитет да използва повторно и да предава към системата за контрол на вноса (СКВ2) данните, събрани за целите на митническата декларация за допускане за свободно обращение.
                     
                  
         
            Член 2
            В срок от 1 месец от датата на уведомлението за настоящото решение митническите органи на Белгия, България, Кипър, Литва, Нидерландия и Финландия уведомяват Комисията за постигнатия от техните национални пощенски оператори напредък от началната дата на прилагане на настоящото решение по отношение на предоставянето чрез СКВ2 на митническите органи на данните за обобщената декларация за въвеждане за стоките в пощенски пратки.
         
         
            Член 3
            Адресати на настоящото решение са Кралство Белгия, Република България, Република Кипър, Република Литва, Кралство Нидерландия и Република Финландия.
            То се прилага от 1 октомври 2021 г. до 30 юни 2022 г.
         
         
            Съставено в Брюксел на 5 май 2022 година.
            
               
                  За Комисията
               
               Paolo GENTILONI
               
                  Член на Комисията
               
            
         
         
            (1)  ОВ L 269, 10.10.2013 г., стр. 1.
         
            (2)  Решение за изпълнение (ЕС) 2019/2151 на Комисията от 13 декември 2019 г. за създаване на работна програма относно разработването и въвеждането на електронните системи, предвидени в Митническия кодекс на Съюза (ОВ L 325, 16.12.2019 г., стр. 168).
         
            (3)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).